Дунейм щыхъыбархэр
Министр псори я къулыкъухэм трагъэкI
Ставрополь щIыналъэм и Iэтащхьэ Владимиров Владимир тригъэкIащ крайм и Правительствэр. Министрхэм я кабинетыщIэр щаубзыхунур абы хагъэхьэну зыхуагъэфащэ дэтхэнэ зыри коррупцэм ехьэлIауэ къапщыта нэужьщ, жиIащ губернаторым.
«ЩIыналъэм и унафэщIхэм цIыхухэм хьэлэлу дахуэлэжьэну къытхуагъэува къалэнхэр зыми тщхьэщихакъым икIи си унафэм щIэтхэм ящыщу зыми хуэздэнукъым а гъуэгум текIыу. Сэ схуэшэчынукъым си лэжьэгъухэм «Iэбжьанэ фIейхэр» яхэту. Нышэдибэ щIыпIэ правительствэр тезгъэкIащ. ЗэкIэ псоми я къалэнхэр пIалъэкIэ ягъэзэщIэну аращ», - жиIащ Владимировым.
Нэхъ пасэу хъыбар къызэратамкIэ, щIыналъэм и Правительствэм и унафэщIым и къуэдзэ Золотарёв Александр Iулъхьэу сом мелуан 60-м щIигъу къыIихауэ шэч хуащIу ягъэтIысащ. Ар гъатхэпэм и 13 жэщым Ставрополь къалэм и аэропортым щаубыдащ щIыналъэм икIыну яужь иту.
Золотарёвыр ягъэкъуаншэ хьэгъэщагъэ зыбжанэ илэжьауэ. Следствием наIуэ къызэрищIамкIэ, абырэ Ставрополь щIыналъэм ухуэныгъэмрэ архитектурэмкIэ и министрым и къуэдзэ Когарлыцкий Алексейрэ 2017 гъэм компание гуэрым фIыщIапщIэу къыIахащ сом мелуанитIрэ ныкъуэрэ. Ахъшэр къезытахэр къулыкъущIэхэм къагъэгугъат щIыналъэ сабий клиникэ сымаджэщыр ухуэным теухуа контрактыр щагъэзащIэкIэ ядэIэпыкъуну.
ЕтIуанэуи а IуэхущIапIэ дыдэм абыхэм Iулъхьэ къыIахащ 2018 гъэм, ауэ ахъшэр куэдкIэ нэхъыбэт – сом мелуан 15,5-рэ хъууэ щытауэ жаIэ. Мыбдежми Iуэхур ухуэныгъэм ехьэлIат - гу узыфэхэр зыпкърытхэм щеIэзэу Ставрополь дэт щIыналъэ клиникэ сымаджэщым цIыхухэр щагъэхъуж-узыфэр къыщахутэ и къудамэ къыпащIыхьынырт.
Илъэс дэкIри, ещанэуи Iэбащ – иджы сом мелуан 45-рэ къыIахащ. А ахъшэр къулыкъущIэхэм «къалэжьащ» лышх узыфэр зиIэхэм щеIэзэ щIыналъэ диспансерыр ухуэным теухуа контрактыр къызэрыхудахам папщIэ.
Нобэ
♦Адыгэ Республикэм и парламентаризмэм и махуэщ
♦1770 гъэм Ингушетыр Урысей къэралыгъуэм хыхьащ.
♦1805 гъэм Дельпоццо Иван Къэбэрдейм пристав нэхъыщхьэу къагъэкIуащ.
♦1845 гъэм инджылыз Перри Стивен хьэфэтегъэкI къызэригупсысам, ар зэрищIам щыхьэт техъуэ тхылъ иратащ.
♦1861 гъэм Италием пащтыхьыгъуэ къыщыунэхуащ - абы и ипщэ, ищхъэрэ щIыналъэхэр зы къэралыгъуэу зэгухьащ.
♦1918 гъэм къызэIуахащ Тэрч щIыналъэм ис лъэпкъхэм я II съездыр.
♦1922 гъэм Пушкин Александр и щIапIэу Михай­ловскэм щыIэмрэ абы къедза щIыналъэхэмрэ Къэрал заповедникыу къалъытащ.
♦1941 гъэм Вашингтон (США) къыщызэIуахащ Лъэпкъ художественнэ галерее. Иджыпсту ар дунейм щынэхъ къулей дыдэхэм ящыщу къалъытэ.
♦1950 гъэм радиоактивнэ пкъыгъуэщIэ - Калифорний зыфIащар - зэхалъхьащ.
♦1960 гъэм Инджылызым и банкым къыдигъэкIащ къэралым и пащтыхь гуащэм и сурэтыр зытет, зы фунт стерлинг хъу ахъшэр.
♦1960 гъэм дунейм щыяпэу Японием и тыкуэнхэм къыщIалъхьащ щхъуэкIэплъыкIэу тхэ фломастерхэр.
♦1991 гъэм Совет Союзым щекIуэкIащ СССР къэралыгъуэр къызэтегъэнэным е ар зэбгрыгъэкIыжыным теухуа референдум. СССР-м и телъхьэу къэуват цIыхубэм я процент 77-м щIигъур. ИужькIэ наIуэ къызэрыхъуащи, абы щхьэкIэ къэмынэу къэралыгъуэшхуэр лъэлъэжащ.
♦1856 гъэм къалъхуащ урыс сурэтыщI цIэрыIуэ Врубель Михаил.
♦1908 гъэм къалъхуащ совет журналист, тхакIуэ, Сталиным и цIэр зезыхьэ саугъэтым, Мамырыгъэм и дунейпсо саугъэтым я лауреат, 1967 - 1981 гъэхэм «Юность» журналым и редактор нэхъыщхьэу щыта Полевой (и унэцIэ дыдэр Камповщ) Борис.
♦1938 гъэм къалъхуащ Адыгэ Республикэм и цIыхубэ сурэтыщI Дыгъужь Мыхьмуд.
♦1947 гъэм къалъхуащ Урысей актёр, УФ-м и цIыхубэ артист Ливанов Аристарх.
♦1951 гъэм къалъхуащ Америкэм щыщ киноактёр, продюсер, сценарийхэр зытх Рассел Курт.
♦1957 гъэм къалъхуащ Урысей режиссёр цIэрыIуэ, УФ-м гъуазджэхэмкIэ щIыхь зиIэ и лэжьакIуэ Астрахан Дмитрий.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градуси 9 - 11, жэщым градуси 3 - 4 щыхъунущ.
Лъэпкъ Iущыгъэ:
Зыгъэхьэзырар ЖЬЭКIЭМЫХЪУ Маринэщ.
